Garner: Ja nisam tu da upravljam 21/4/03 - 2003-04-21
Umirovljeni američki general koji će biti odgovoran za post-ratnu obnovu Iraka, stigao je u Baghdad.
General Garner je odmah izjavio da mu je zadaća pomoći da se što je moguće prije u cijelom Iraku obnove osnovne funkcije neophodne za život. Garner: Prvo ćemo obaviti procjene stanja u oblasti zdravstva, snabdjevanja vodom i strujom i onda će naši ljudi početi da dolaze, kako bi pripomogli onome što su koalicijske snage već uradile, a uradile su jako puno, mi ćemo pojačati njihove kapacitete i raširiti se po cijeloj zemlji. Generala Garnera je imenovao predsjednik Bush, da bude čelnik američkog ureda za obnovu i humanitarnu pomoć Iraku. Ta nova agencija američke vlade ima mandat od Washingtona da oblikuje post-Saddamovsku vladu u Baghdadu, da obnovi ekonomiju, i pripremi put za izbor konačne iračke vlade, sastavljane od Iračana. General Garner je, prilikom svog prvog dolaska u Bagdad, posjetio bolnicu, koju su opustošili pljačkaši, bez struje i sa zapuštenim kanalzacijskim sistemom. On je ponovio da je njegov prioritet uspostava osnovnih sistema - vode i struje. Medjutim, neki su u bolnici Yarmuk izrazili ljutnju zbog prisustva gospodina Garnera. Naema Hamed, bolničarka: Da, ovo je poniženje, oni kažu da su donijeli oslobodjenje, gdje je to oslobodjenje, zašto opozicijske grupe iz inostranstva ne uspostave vladu i ne riješe probleme ove zemlje, pitala je bolničarka Naema Hamed. General Garner kaže da namjerava obaviti posao i otići što je prije moguće, ali nakon što je upitan može li taj posao biti obavljen za 90 dana, nije dao nikakvu vremensku odrednicu. Garner: Onaj koji će upravljati Irakom biće Iračanin. Ja ničim ne upravljam, ja sam tu da u ime koalicije uspostavim drugačije okruženje u kojem će ovi ljudi moći pokrenuti stvari za sebe i početi proces uspostave svoje vlasti, i uz našu pomoć oni će početi rekonstrukciju i na kraju završiti sa demokracijom koja će predstavljati slobodno izabranu volju iračkog naroda. Medjutim, kao znak napetosti sa iračkim liderima koji se pojavljuju nakon pada Saddama Husseina, tim generala Garnera je saopćio da Sjedinjene Države ne priznaju Iračanina koji je sebe proglasio guvernerom Bagdada. Barbara Bodine, koordinator za centralni Irak u američkoj civilnoj administraciji, kaže da Washington ne priznaje autoritet Mohammeda Mohsena al-Zubaidia, koji se ranije ovog mjeseca sam proglasio guvernerom Bagdada. Barbara Bodine: Mi ne znamo mnogo o njemu, izuzev da se proglasio gradonačelnikom Bagdada, kaže gospodja Bodine, bivši ambasador Sjedinjenih Država u Jemenu. ”Mi ga ne priznajemo. Nije bilo procesa selekcije. Kada dođe do tog procesa, onda ćemo priznati onoga ko bude izabran. Jawdat al-Obeidi, u samozvanom stilu gospodina Zubaidia, kaže da će predstavljati Irak na hitnom sastanku OPEC-a koji u četvrtak počinje u Beču. Medjutim, gospodja Bodine kaže da je malo vjerovatno da će ga OPEC prihvatiti. Garnerov početni tim ima 19 civilnih administratora i taj će se broj povećati na oko 450 tokom sljedeće sedmice. U generalovom timu su, zvaničnici State Departmenta i Ministarstva Trgovine, i umirovljeni američki generali. Takodjer je tu i više od 20 sudija i advokata koji su regrutirani da pomognu uspostavi pravosudnog sistema. Pred njima je veliki zadatak - Iračani kritiziraju koalicijske snage koje predvode Amerikanci jer nisu uspjeli uspostaviti red, vlast, električni sistem i sistem snabdjevanja vodom, nakon obaranja Saddama Husseina. Stephen Browning, američki inženjer, koji Garnerov tim savjetuje oko obnove vode, struje i kanalizacije kaže da se struja svakog dana vraća u sve veći broj domova u Bagdadu.